CELEX: C2007/020/28
Language: et
Date: 2007-01-27 00:00:00
Title: Kohtuasi T-349/06: 4. detsembril 2006 esitatud hagi — Saksamaa versus komisjon

27.1.2007   
            
            
               ET
            
            
               Euroopa Liidu Teataja
            
            
               C 20/20
            
         4. detsembril 2006 esitatud hagi — Saksamaa versus komisjon
   (Kohtuasi T-349/06)
   (2007/C 20/29)
   Kohtumenetluse keel: saksa
   Pooled
   
      Hageja: Saksamaa Liitvabariik (esindajad: M. Lumma, C. Schulze-Bahr, keda abistas advokaat C. von Donat)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 25. septembri 2006. aasta otsus K(2006) 4194 (lõplik), millega vähendatakse komisjoni 27. juuli 1995. aasta otsusega K(95) 1736 RESIDER-i raames (ERF nr 49.02.10.036/ARINCO nr 94.DE.16.051) antud ERF-i rahalist toetust Nordrhein-Westfaleni rakenduskavale;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Vaidlustatud otsusega vähendas komisjon Euroopa Regionaalarengu Fondist (ERF) Nordrhein-Westfaleni RESIDER-i kavale antavat rahalist toetust.
   Hageja väidab oma hagi toetuseks esiteks, et on rikutud määruse nr 4253/88 (1) artiklit 24, kuna vähendamise tingimused ei ole täidetud. Ta väidab sellega seoses eelkõige, et indikatiivsesse rahastamiskavasse tehtud muudatused ei kujuta endast kava olulisi muudatusi.
   Isegi kui oleks tegemist kava olulise muudatusega, siis märgib hageja, et komisjon andis oma “Suunistega struktuurifondide rakendusmeetmete (1994–1999) finantsaruandluse kohta” (SEK(1999) 1316) eelneva nõusoleku.
   Oletades, et vähendamise tingimused on täidetud, kritiseerib hageja asjaolu, et komisjon ei ole kasutanud oma kaalutlusõigust konkreetse kava suhtes. Hageja meelest oleks komisjon pidanud kaaluma, kas ERF-i toetuse vähendamine tundub proportsionaalne olevat.
   Lõpuks on vaidlustatud otsus vastuolus hea halduse põhimõttega, kuna sunnib hagejat esitama uuesti hagi otsuse peale, mis on juba Esimese Astme Kohtu menetluses oleva kohtuasja esemeks.
   
      (1)  Nõukogu 19. detsembri 1988. aasta määrus (EMÜ) nr 4253/88, millega nähakse ette sätted määruse (EMÜ) nr 2052/88 rakendamiseks seoses struktuurifondide tegevuse kooskõlastamisega teiste struktuurifondidega ning Euroopa Investeerimispanga ja muude olemasolevate rahastamisvahendite tegevusega (EÜT L 374, lk 1).